სატახტოთა თამაში (სეზონი 2)
ამერიკული ფენტეზის ჟანრის ტელესერიალ „სატახტოთა თამაშის“ მეორე სეზონის პრემიერა გაიმართა HBO-ზე, 2012 წლის 1 აპრილს და დასრულდა 3 ივნისს. მასში შესულია 10 ეპიზოდი, რომელთაგან თითო 50-60 წუთის ხანგრძლივობის არის. სერიალი ეფუძნება ჯორჯ რეიმონდ რიჩარდ მარტინის რომანების სერიის „ყინულისა და ცეცხლის სიმღერა“ მეორე წიგნს „მეფეთა ჯახი“. მისი რეჟისორები არიან დევიდ ბენიოფი და დ. ბ. უაისი. 2011 წლის 19 აპრილს HBO-მ მეორე სეზონის წარმოება შეუკვეთა. გადაღება 2011 წლის ივლისში დაიწყო, ძირითადად - ჩრდილოეთ ირლანდიაში, ხორვატიაში და ისლანდიაში. სერიალის მოქმედება მიმდინარეობს გამოგონილ სამყაროში, ძირითადად - კონტინენტზე, რომელსაც ვესტეროსი ეწოდება. სიუჟეტის მეორე ხაზი მიმდინარეობს ესოსის სახელით ცნობილ მეორე კონტინენტზე. ისევე, როგორც ორიგინალურ რომანში, ამ სეზონში ყურადღება გამახვილებულია ედარდ სტარკის სიკვდილით დასჯის შემდგომ მოვლენებზე. მისი ოჯახის წევრები ვესტეროსის სხვადასხვა კუთხეში არიან გაფანტულები. სეზონის ძირითადი თემა ხუთი მეფის პაექრობაა - ყოველი მათგანი დარწმუნებულია, რომ თავად არის რკინის ტახტის მემკვიდრე, ხოლო რობ სტარკს მამის გამო შურისგება ამოძრავებს. სეზონში მონაწილეობს მსახიობთა დიდი გუნდი. მათში შედიან პიტერ დინკლიჯი, ლენა ჰიდი, ნიკოლაი კოსტერ-ვალდაუ, მიშელ ფეირლი და ემილია კლარკი. ახალი პერსონაჟების შემსრულებელ მსახიობებს შორის არიან სტივენ დილენი, კერის ვან ჰაუტენი და ლიამ კანინგემი. კრიტიკოსებმა მაღალი შეფასება მისცეს სერიალის წარმოების ხარისხს და მსახიობებს. მაყურებელთა რაოდენობა წინა სეზონთან შედარებით გაიზარდა. მეორე სეზონმა მიიღო ემის ექვსი ჯილდო თერთმეტი ნომინაციიდან, მათ შორის - საუკეთესო მსახიობისთვის დრამატულ ტელესერიალში განსახიერებულ მეორეხარისხოვან როლში (დინკლიჯი) და გამორჩეული დრამატული ტელესერიალისთვის. აშშ-ში მაყურებელთა რაოდენობა სეზონის მსვლელობისას 8%-ით გაიზარდა, 3.9 მილიონიდან 4.2 მილიონამდე.